NARIADENIE RADY (ES) č. 2269/2004
z 20. decembra 2004,
ktorým sa menia a dopĺňajú nariadenia (ES) č. 2340/2002 a 2347/2002, pokiaľ ide o rybárske možnosti hlbokomorských druhov pre členské štáty, ktoré pristúpili v roku 2004
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia (1), (ďalej len „Akt o pristúpení z roku 2003“), najmä na jeho článok 57 ods. 2,
so zreteľom na návrh Komisie,
keďže:
(1)
V Akte o pristúpení z roku 2003 nebola vykonaná žiadna úprava nariadenia Rady (ES) č. 2340/2002 zo 16. decembra 2002, ktorým sa stanovujú rybárske možnosti pre hlbokomorské zásoby rýb na roky 2003 a 2004 (2), ktorá by prideľovala rybárske možnosti hlbokomorských druhov novým členským štátom. Preto je potrebné prideliť takéto rybárske možnosti novým členským štátom, ktoré pristúpili v roku 2004, so zohľadnením rybolovných modelov podobných tým, ktoré sa použili v roku 2002, aby sa umožnilo rybárom týchto nových členských štátov pokračovať v ich činnosti.
(2)
Pridelenie rybárskych možností by nemalo viesť k tomu, že úlovky oprávnene dosiahnuté pred 1. májom 2004 budú podliehať odpočtu z kvót podľa článku 23 ods. 1 nariadenia Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (3), článku 5 nariadenia Rady (ES) č. 847/96 zo 6. mája 1996, ktorým sa zavádzajú dodatočné podmienky pre riadenie celkových prípustných úlovkov (TAC) a kvót presahujúce rok (4), alebo článku 26 nariadenia (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (5).
(3)
Nariadenie Rady (ES) č. 2347/2002 zo 16. decembra 2002, ktorým sa zriaďujú požiadavky špecifického prístupu a pridružených podmienok, ktoré sa vzťahujú na rybolov hlbokomorských zásob rýb (6) stanovuje stropné hodnoty výkonu a kapacity rybárskej flotily, ktorá môže vyložiť významné množstvo hlbokomorských druhov, a určuje referenčné obdobie na stanovenie týchto stropných hodnôt, a to tri roky pred nadobudnutím účinnosti uvedeného nariadenia. Preto je potrebné, aby referenčné obdobie na stanovenie týchto stropných hodnôt zohľadňovalo predchádzajúce roky, aby sa umožnilo rybárom nových členských štátov pokračovať v ich činnosti.
(4)
S cieľom umožniť uplatňovanie nariadenia (ES) č. 2340/2002 a 2347/2002 na členské štáty, ktoré pristúpili v roku 2004, je nevyhnutné, aby toto nariadenie nadobudlo účinnosť 1. mája 2004.
(5)
Nariadenia (ES) č. 2340/2002 a 2347/2002 by preto mali byť zodpovedajúcim spôsobom zmenené a doplnené,
PRIJALA TOTO NARIADENIE:
Článok 1
Nariadenie (ES) č. 2340/2002 sa mení a dopĺňa takto:
1.
Dopĺňa sa nový článok 3a, ktorý znie:
„Článok 3a
1. Úlovky získané od 1. januára do 1. mája 2004 plavidlami členských štátov, ktoré pristúpili v roku 2004, sa odpočítajú od kvót uvedených v prílohe I.
2. Najneskôr 15 dní po uverejnení tohto nariadenia v Úradnom vestníku Európskej únie členské štáty uvedené v odseku 1 oznámia Komisii objem svojich úlovkov od 1. januára do 1. mája 2004.“
2.
Dopĺňa sa nový článok 4a, ktorý znie:
„Článok 4a
Článok 23 ods. 1 nariadenia (EHS) č. 2847/93, článok 5 nariadenia (ES) č. 847/96 a článok 26 nariadenia (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu sa nevzťahuje na úlovky (7) uskutočnené plavidlami členských štátov, ktoré pristúpili v roku 2004, pred 1. májom 2004, ktoré prevyšujú kvótu určenú v prílohe I k tomuto nariadeniu.“
3.
Príloha I sa mení a dopĺňa v súlade s prílohou k tomuto nariadeniu.
Článok 2
V článku 4 nariadenia (ES) č. 2347/2002 sa dopĺňa nový odsek 3, ktorý znie:
„3. Odchylne od odseku 1 vypočítajú členské štáty, ktoré pristúpili v roku 2004, celkový výkon a celkový objem svojich plavidiel, ktoré v ktoromkoľvek z rokov 2000, 2001 alebo 2002 vyložili viac než 10 ton akéhokoľvek zloženia hlbokomorských druhov. Tieto celkové hodnoty sa oznámia Komisii.“
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. mája 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. decembra 2004.